Kaapstad ondervind drastiese toename in diarreeArgieffoto ter illustrasie. (Foto: Mediclinic Suider-Afrika/Facebook) Hoewel die tydperk tussen November en Mei gewoonlik met ŉ toename in diarreegevalle gepaardgaan, het Kaapstad vanjaar ŉ 70%-toename ondervind in kinders wat met diarree by klinieke aanmeld, teenoor dieselfde tyd verlede jaar. “Die warm weerstoestande het veral gelei tot ŉ merkbare toename in die aantal kinders met braking, diarree en dehidrasie (ontwatering) wat na gesondheidsinstellings gebring word,” het raadslid Patricia van der Ross, burgemeesterskomiteelid van gemeenskapsdienste en gesondheid, Donderdag gesê. In Januarie is 2 908 gevalle van diarree in die stad aangemeld, teenoor 1 710 gevalle verlede jaar. Die stad monitor veral gevalle van diarree, longontsteking en wanvoeding, aangesien dit kinders se lewe kan eis indien dit nie dadelik behandel word nie. “Ons is nog nie eens halfpad deur die seisoen nie en dié syfers is reeds kommerwekkend,” sê Ross. Luidens ŉ verklaring wat die stad Donderdag uitgereik het, kan diarree deur ongewaste hande versprei word. “Kos bederf ook gouer in warm weer, wat diarree en later ontwatering kan veroorsaak. Daarom is dit belangrik om kos behoorlik te bewaar en voor te berei, asook om jou hande met seep en water te was nadat jy by die toilet was.” Ross het ouers ook gemaan om op die uitkyk te wees vir simptome wat met diarree gepaardgaan en dadelik mediese hulp te kry indien hulle vermoed dat hul kinders dié siekte onder lede het. Sy wys daarop dat veral babas baie vinnig dehidreer (ontwater) en daarom spoedig hulp moet kry indien hul magies loop. Tekens dat ŉ kind dehidreer, sluit in: Volgens Ross is die stad se drinkwater van aanvaarbare gehalte.